label_title: Atemptats de Dublín i Monaghan
label_desc: Els atemptats de Dublín i Monaghan del 17 de maig de 1974 van ser una sèrie de bombes coordinades a Dublín i Monaghan, a la República d'Irlanda. Tres bombes van explotar a Dublín durant l'hora punta del vespre i una quarta va explotar a Monaghan gairebé noranta minuts després. Van matar 33 civils i en van ferir 300. Els atemptats van ser l'atac més letal del conflicte nord-irlandès i la història de la República. La Força Voluntària de l'Ulster (UVF), un grup paramilitar lleialista d'Irlanda del Nord, va reclamar l'autoria dels atemptats l'any 1993, però al llarg dels anys s'han presentat constants denúncies de connivència entre els els autors materials i els serveis de seguretat i intel·ligència britànics. Mai s'ha detingut o acusat formalment a ningú pels atemptats, que han estat qualificats pel Comitè de Justícia del Parlament irlandès com un acte de terrorisme internacional, amb al·legacions que implicarien a les forces de seguretat britàniques.